Toksave: Wanwan saunbait (audio) em i liklik download! Planti em i klostu 5 Mb tasol. Wanwan minit em i olsem 1 Mb. Sapos yu kisim 60 Mb de pas long Digicel, yu ken harim 12 taim. Inap yu bai tilim (share) long olgeta pren bilong yu tu.
Jon 14:26 – Taim Jisas laik lusim ol disaipel na go antap long heven, Em i tokim ol olsem wanpela Helpim tru bai kam long ol. Dispela Helpim tru Jisas i toktok long en, Em i Holi Spirit.
Na dispela Helpim tru i save stap wantaim yumi tu!
Jon 14:27, Aisaia 53:5, Rom 5:1 – Jisas i tok olsem, “Bel isi bilong mi, em mi givim long yupela… Olsem na yupela i no ken bel hevi na tingting planti, na yupela i no ken pret.” Bel isi Em i givim long yumi em i narapela kain bel isi. Na em bai stap oltaim oltaim.
Jon 14:27 – Planti taim yumi save mangalim bikpela fortnait, planti mani o kago.
Tasol, tingting long dispela. Sapos yu bungim bikpela hevi olsem yu lusim wanpela pikinini i dai, o yu kisim bikpela sik, long dispela kain taim, mani o kago bai givim bel isi long yu i stap oltaim oltaim, o nogat?
Jon 14:27 – Dispela graun i gat kainkain samting Satan i save yusim long givim bel isi long yumi. Kain olsem, mani, spak, drug (marasin nogut), pamuk… kainkain samting. Tasol ol dispela samting bai no inap givim yumi bel isi tru tru.
Tasol, Jisas i ken givim yumi narakain bel isi olgeta. Dispela kain bel isi bai stap wantaim yumi long taim bilong bel hevi, pret o tingting planti. Em bai stap oltaim oltaim!
Jon 14:27 – Taim yumi bungim hevi na traim, yumi save lukluk long yumi yet tasol. Taim Jisas i bungim hevi na kisim bagarap, Em i soim narapela kain pasin olgeta. Long dispela kain taim, Em i lus tingting long ol hevi na wari bilong Em yet na Em i wok long strongim ol disaipel na givim trupela bel isi long ol.
Jon 14:27, Jems 4:1 – Jisas i bin tokim ol disaipel bilong em, “Mi laik lusim yupela, na mi givim bel isi long yupela bai em i ken i stap long yupela.” Nau 2000 krismas i kamap bihain long dispela, yumi wanwan save bungim planti hevi na planti taim yumi no gat bel isi. Dispela bel isi Jisas i bin promis long givim long yumi, em i stap we nau?
Mak 4:20 – Sapos yumi stap insait long Bikpela na yumi tingim wok bilong Krais long diwai kros, yumi mas karim kaikai long laip bilong yumi. Yumi no ken larim wanpela samting i rausim dispela kaikai. Nogat! Sapos yumi no lukim dispela kaikai long laip bilong yumi, yumi mas brukim skru na beten long Bikpela long helpim yumi long luksave long Jisas Krais. Taim yumi mekim olsem, bai yumi karim ol gutpela kaikai long laip bilong yumi!
Mak 4:7 & 17 | Wok Pris 20:6 – Insait long dispela tok piksa Jisas i bin mekim, sampela pikinini wit i pundaun long graun i gat ston na graun i no go daun tumas. Taim pikinini wit i kamap, i no got rop. Olsem na, taim san i go antap, em i kukim dispela wit na em i dai hariap. Mining bilong dispela tok piksa i olsem, dispela pikinini wit i olsem ol manmeri i harim tok bilong God, na ol save kisim tok kwiktaim na ol i amamas long en. Tasol, bilip bilong ol i no dip tumas, na taim hevi i kamap long ol, bilip bilong ol i save pundaun kwiktaim.
Sapos hevi i kamap long laip bilong yu, bai yu sanap strong long bilip bilong yu, o bai yu pundaun?
Mak 4:4 & 15 – Insait long dispela tok piksa Jisas i bin mekim, sampela pikinini wit i pundaun long rot, na pisin i karim i go kaikai. Dispela pisin, em i piksa long Satan, na dispela pikinini wit em i piksa long tok bilong God. Olsem na, yumi no ken larim Satan i rausim dispela tok bilong God long bel bilong yumi.
Mak 4:3-9 – Jisas i bin mekim wanpela tok piksa olsem, wanpela didiman i go tromoi pikinini wit long gaden. Taim em i mekim dispela wok, pikinini wit i pundaun long olgeta hap. Sampela pundaun long rot, na pisin i kam kaikai. Sampela pundaun long hap bilong graun i gat ston, na graun i no daun tumas. Sampela i pundaun long hap bilong ol rop i gat nil. Na sampela pikinini wit i pundaun long gutpela graun na karim kaikai.
How bai yumi klia long dispela tok piksa Jisas i bin mekim? Wok bilong yumi i olsem wanpela didiman olsem wanem?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn